Εφαρμογή συστήματος διαχείρισης κλινών στα δημόσια νοσηλευτήρια της Κύπρου
Authors: Μάτσας Πέτρος 
Published: September 2021

Εισαγωγή: Τις τελευταίες δεκαετίες παρατηρείται διεθνώς ένα διαρκώς αυξανόμενο ενδιαφέρον για τη σωστή διαχείριση των νοσηλευτικών κλινών, γεγονός που έχει οδηγήσει στην καλύτερη ενημέρωση γύρω από τα θέματα οικονομικών της υγείας ή στην επονομαζόμενη παγκόσμια μεταρρύθμιση στην περίθαλψη. Ειδικότερα σήμερα όπου όλες οι χώρες της Ευρώπης βρίσκονται στο μέσο μιας οικονομικής κρίσης, ο μέσος χρόνος παραμονής των ασθενών καταλαμβάνει ένα σημαντικό μέρος του διεθνούς ενδιαφέροντος, τόσο όσον αφορά το κόστος, όσο και στις επιχειρούμενες προσπάθειες μείωσης του. Σκοπός: Σκοπός της παρούσας μελέτης είναι η διερεύνηση του οφέλους (μείωση του χρόνου παραμονής των ασθενών και αποσυμφόρηση των Νοσηλευτηρίων) με την εισαγωγή του θεσμού του Διαχειριστή κλινών, και την εφαρμογή ενός Ηλεκτρονικού Προγράμματος Διαχείρισης Νοσηλευτικών Κλινών στην Παθολογική Κλινική του Γενικού Νοσοκομείου Λευκωσίας. Υλικό και μέθοδος. Πρόκειται για μία προοπτική μελέτη παρατήρησης με ομάδα ελέγχου, η οποία κάνει σύγκριση του νοσηλευόμενου πληθυσμού σε δύο διαφορετικά συστήματα διαχείρισης κλινών. Η ομάδα ελέγχου, περιλαμβάνει την καταγραφή των δημογραφικών και κλινικών στοιχείων του συνόλου των νοσηλευθέντων ασθενών στην 60κλινη Παθολογική Κλινική του Γ.Ν. Λευκωσίας κατά τον μήνα Απρίλιο του έτους 2013, χωρίς να γίνει καμία παρέμβαση. Η ομάδα παρέμβασης, περιλαμβάνει την εισαγωγή ενός ολοκληρωμένου ηλεκτρονικού Συστήματος για τη διαχείριση νοσηλευτικών κλινών, που φτιάχτηκε αποκλειστικά από τους μελετητές σε συνεργασία με ομάδα προγραμματιστών της I.B.M Κύπρου και την καταγραφή των δημογραφικών και κλινικών στοιχείων του συνόλου των νοσηλευθέντων ασθενών στην ίδια Κλινική κατά τον μήνα Μάιο του ίδιου έτους, για σκοπούς σύγκρισης.Αποτελέσματα:Στην Ομάδα ελέγχου, τον Απρίλιο του 2013, νοσηλεύθηκαν στην Παθολογική Κλινική του Γενικού Νοσοκομείου Λευκωσίας, συνολικά, 292 ασθενείς: 140 (47,9%) άνδρες και 152 (52,1%) γυναίκες. Η ηλικία των μελετηθέντων ασθενών εκυμαίνετο από 15 έως 98 έτη (65.18±20.48). Το σύνολο των ημερών νοσηλείας ήταν 3.800 και η παραμονή τους στην Παθολογική Κλινική από 1 έως 149 ημέρες (13.01±13.96). Σύμφωνα με τη Διεθνή Ταξινόμηση Ασθενών I.C.D 10 (InternationalClassificationofDiseases), για τους συγκεκριμένους ασθενείς που νοσηλεύθηκαν, το σύνολο ημερών νοσηλείας, καθώς και ο μέσος χρόνος παραμονής, ήταν πολύ μεγαλύτερος από αυτόν που καθορίζεται διεθνώς.Στην ομάδα παρέμβασης, το Μάιο του 2013,μετά την εισαγωγή ενός ολοκληρωμένου ηλεκτρονικού Συστήματος διαχείρισης κλινών, νοσηλεύθηκαν στην Παθολογική Κλινική του Γενικού Νοσοκομείου Λευκωσίας, συνολικά, 369 ασθενείς: 181 (49,05%) άνδρες και 188 (50,95%) γυναίκες και η ηλικία των μελετηθέντων ασθενών εκυμαίνετο από 15 έως 92 έτη (61.36±18.89). Το σύνολο των ημερών νοσηλείας ήταν 2.657και η παραμονή τους στην Παθολογική Κλινική από 1 έως 21 ημέρες (7.20±5.19). Σύμφωνα με τη Διεθνή Ταξινόμηση Ασθενών I.C.D 10 (InternationalClassificationofDiseases) , για τους συγκεκριμένους ασθενείς που νοσηλεύθηκαν, το σύνολο ημερών νοσηλείας, καθώς και ο μέσος χρόνος παραμονής, ήταν ίσος ή σχεδόν ίσος με αυτόν που καθορίζεται διεθνώς. Η ηλικία των μελετηθέντων ασθενών ήταν ένας από τους καθοριστικούς παράγοντες διαμόρφωσης του μέσου χρόνου παραμονής. Οι μεγαλύτεροι σε ηλικία ασθενείς είχαν μεγαλύτερο χρόνο παραμονής από τους πιο νέους, σε όλες τις παραμέτρους που μελετήθηκαν.Το φύλο των ασθενών δεν αποτέλεσε καθοριστικό παράγοντα διαμόρφωσης του μέσου χρόνου παραμονής. Συμπεράσματα: Η εφαρμογή ενός θεσμοθετημένου συστήματος διαχείρισης νοσηλευτικών κλινών μπορεί να μειώσει αποτελεσματικά το χρόνο παραμονής των ασθενών, να αυξήσει τον αριθμό των εισαγωγών και να μειώσει δραστικά το χρόνο παραμονής στα ΤΑΕΠ. Η αιτία εισαγωγής και η ηλικία, καθώς και οι διάφορες ειδικές παρεμβάσεις επηρεάζουν την τελική διαμόρφωση του μέσου χρόνου παραμονής των ασθενών.